RADLEIGH VALENTINE

VARÁZSLATOS
ÉLETED
MEGTEREMTÉSE

Gyakorlati útmutató
az angyalokkal való kommunikációhoz

ÉDESVÍZ KIADÓ
BUDAPEST

A fordítás az alábbi kiadás alapján készült:

Radleigh Valentine / Manifesting Your Magical Life

Hay House Inc., USA, 2022

A Hay House-rádió a www.hayhouseradio.com
internetes oldalon érhető el.

Fordította

Nagy Mátyás

Szerkesztette

Csémi Judit

Copyright © Radleigh Valentine, 2022

Hungarian translation © Nagy Mátyás, 2022

Hungarian edition © Édesvíz Kft., 2022

Cover design © Édesvíz Kft., 2022

Original interior design: Karim J. Garcia

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Tördelés NovaBook

Borítót készítette Goart Design Bt.

Elektronikus formátum
Békyné Kiss Adrien

ISBN 978-963-507-305-4 (epub)

ISBN 978-963-507-306-1 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

TARTALOM

Előszó az átdolgozott kiadáshoz: A varázslat a tiéd

Bevezetés: Az élet varázslat!

1. FEJEZET: A benned rejlő varázslat

2. FEJEZET: A benned rejlő varázslat visszaszerzése

3. FEJEZET: Milyen kívánságot szeretnél önmagadnak valóra váltani?

4. FEJEZET: A varázslat végrehajtása

5. FEJEZET: A mágikus segítőid (vagyis az angyali álomcsapatod)

6. FEJEZET: Hétköznapi varázslás

7. FEJEZET: Az élet mágiája

8. FEJEZET: A többi bosszantó Teremtő

9. FEJEZET: Mágikus szerelem

10. FEJEZET: Amikor úgy tűnik, hogy a varázslat nem működik

11. FEJEZET: Az öröm mágiája

Utószó: A benned élő varázsló(mester)

Függelék: Teremtés az angyali meditációs gyakorlataid segítségével

Köszönetnyilvánítás

A szerzőről

Sammie-nek

ELŐSZÓ
AZ ÁTDOLGOZOTT KIADÁSHOZ

A VARÁZSLAT A TIÉD

Légy üdvözölve a Varázslatos életed megteremtése című könyv lapjain, amely az első könyvem, a How to Be Your Own Genie [Hogyan legyél a saját dzsinned?] átdolgozott, megváltoztatott című és felújított változata.

Felmerülhet benned a kérdés, vajon miért döntöttem úgy, hogy elkészítem ennek a könyvemnek a varázslatos és dzsinnmentes átdolgozását. Nos, korábban egyfajta metaforaként írtam a „belső dzsinnedhez” való kapcsolódás lehetőségéről, amely által valóra válthatod a legbecsesebb kívánságaidat (derék erőfeszítés, már ha létezik ilyesmi). Habár mindig igyekeztem kihangsúlyozni, hogy a Dzsinn-könyvem arról szól, hogyan legyél a saját dzsinned, úgy hiszem, néhány korábbi olvasóm továbbra is megragadt a lámpásban lakó dzsinn elképzelésénél és az Aladdin-áthallásoknál, ragaszkodva egy olyan történethez, amely egy korlátozott számú kívánságot teljesítő külső entitásról szól. (Hogyan elégedhetsz meg mindössze hárommal? Nem tudom, te hogy vagy vele, de én egy kicsit messzebbre tekintenék!)

Valójában a varázslat, amelyről beszélek, egy mindnyájunkban megtalálható rejtett erő, amely korlátlan. Az igazság az, hogy Aladdintól eltérően neked nincs szükséged arra, hogy „rálelj” valamiféle csodalámpára. A varázslat már a tiéd. Te magad vagy az Égiekkel való kapcsolódásod forrása. Ennek az új könyvnek az a célja, hogy még erőteljesebben érzékeltesse veled, hogy Isten varázslatos gyermeke vagy, valamint hogy megmutassa számodra, miként teremthetsz és élhetsz egy varázslattal teli életet (bármiféle dzsinn hatalma nélkül – kizárólag a saját ragyogásodra támaszkodva).

A rendelkezésedre áll egy mágikus segítőcsapat – az angyaloké –, amely a legjobb élethez vezet. Csodákkal teli élethez. A fényes sorsodhoz. A lámpadörzsölő „mesterhez” láncolt dzsinnel ellentétben az angyalok ingyen segítenek – és tiszteletben tartják a szabad akaratodat. Így ez a könyv ahhoz ajánl ötleteket, imákat és gyakorlatokat (amelyeket a „mindennapi mágia” kulcsainak fogunk hívni), hogy igénybe vehesd az angyalok határtalan támogatását, és képes legyél kitartani a vágyaid beteljesüléséhez vezető úton. Az angyali támogatás nagyon hasonlít a varázslásra, de lényegét tekintve inkább arra szolgáló bátorítás, hogy végre használd ki a varázslatos belső tudásodat és a teremtő hatalmadat. Az angyalok mesterei annak, miként tereljenek téged az álmaid felé. Végső soron Isten kiterjesztései, ahogy te is!

Eszközöltem némi módosítást ezen az új kiadáson néhány új történet beillesztésével (az egyikhez még varázslatos befejezést és megoldást is biztosítottam!). Továbbá remélem, élvezettel fogod lapozgatni a vadonatúj függeléket, amely három olyan bónusz meditációs szöveget is tartalmaz, amelyek nem szerepeltek az eredeti Dzsinn-könyvben. Mindegyik meditáció magában foglalja az angyalok támogató jelenlétét, kiegészülve egy elképzelt kulccsal, amely a teremtő varázslatod feloldását – és az álmaidhoz vezető ajtót – jelképezi. Ez nem csupán egy módszer, amely rendkívüli energiákat mozgat meg, amint kapcsolatba lépsz az angyalaiddal, hanem egyben egy csodálatos lehetőség arra, hogy olyan szintre emeld az érzelmeidet, ahol képes leszel lehívni magadhoz az Égiek energiáit, hogy végre valóra válthasd az álmaidat.

Tisztában vagyok vele, hogy minél ragyogóbb vagyok, minél jobban önmagam vagyok, annál boldogabb és varázslatosabb lesz az életem. Azt is tudom, hogy ugyanez igaz rád is, és karnyújtásnyira van tőled a saját varázslatos életed, amely csupán arra vár, hogy megteremtsd – és ehhez nincs szükséged dzsinnre!

Szeretettel:

Radleigh

BEVEZETÉS

Az élet varázslat!

Csodálatos vagy.

Így igaz – jól hallottad. Azt mondtam, csodálatos vagy. Lenyűgöző. Gyönyörű. Oké, talán egy kissé fura, de csakis a legjobb értelemben. Vicces vagy, de egyben megfontolt is. Zseniálisan egyedi. Őszintén, egy csoda vagy. Imádlak.

Nos, mikor hallottad utoljára, hogy valaki ilyesmit mondott neked? Ideális esetben ma reggel, amikor felébredtél! Ezt kellett volna elsőként mondanod magadnak, amikor a tükörbe néztél.

De belátom, hogy kissé nehéz lehet különlegesnek érezned magad. Végtére is, az általam utoljára olvasott adat szerint 7,8 milliárd ember él ezen a bolygón. Látszólag mindegyikük megtalálható a Facebookon, az Instagramon, a Twitteren vagy a Snapchaten – vagy épp ezek mindegyikén. Folyamatosan értesülsz a bolygó észbontó eredményeiről. Mindeközben lefoglal a gyereknevelés, röghöz köt a munkahelyed, és próbálod némiképp megőrizni a testi egészségedet. Annyira zsúfolt az időbeosztásod, hogy nehéz időt szakítanod arra, hogy kipréselj magadból valamilyen észbontó teljesítményt.

Vagy csak úgy tűnhet… a te nézőpontodból.

Vésd az eszedbe, hogy a bolygónkon mindenki egyedi, különleges és lenyűgöző. Bár lehet, hogy bizonyos szintig egyetértesz ezzel az állítással, tudom, hogy az egyetértésedet gyakran egy halk, suttogó hang kíséri a fejedben, ami azt mondja: Nos. Leszámítva téged. Mindenki különleges, kivéve téged.

Ismerem ezt a hangot. Ezt hívják egónak. Én sem voltam képes ellenállni ezeknek a béklyóknak, amelyek lehet, hogy téged is fogva tartanak, és megakadályozzák, hogy felfedezd a boldogságodat. Volt idő, amikor biztosra vettem, hogy az álmaim teljesen elérhetetlenek számomra.

De aztán történt valami…

Felfedeztem, hogy az élet varázslat!

A változás nem egyik pillanatról a másikra történt. Lassan, de magabiztosan felismertem, hogy nemcsak a világban, hanem bennem is létezik mágia.

Végül felszabadultam.

„MÁSNAK” SZÜLETNI

Másnak születtem. Miközben írom ezt a mondatot, hangos nevethetnékem támad, hiszen mindez enyhe kifejezés. Ami azt illeti, mielőtt a csodálatos anyám átlépett a mennyei üdvösségbe, ezek voltak az utolsó szavai hozzám: „Attól, hogy a fiam vagy, minden olyan… más”. Egyesek számára furcsa lehet azt hallani, hogy a nővéremmel ezt viccesnek tartottuk, egyszerűen azért, mert tagadhatatlanul igaz volt!

Ennek ellenére gyerekként nem volt túl vicces másnak lenni. Valamint életem első harminc-egynéhány éve sem telt túlzottan szórakoztatóan. Őszintén szólva, ha elkerülhettem volna ebben a könyvben az életeseményeim ismertetését, boldogan megtettem volna. Ám a világ legjobb szerkesztői azt tanácsolták nekem, hogy nem mondhatom azt csak úgy, hogy az élet varázslat; meg is kell mutatnom. Szóval azt hiszem, így lesz végül az életem a saját „szemléltetőeszközöm”!

Teljes mértékben tisztában vagyok az életcélommal, amely részben abból áll, hogy megmutassam neked, az élet valójában varázslat! Hogy te varázslat vagy! Ennek a könyvnek a szellemiségét követve teljesen megváltoztathatod a saját életedet éppúgy, ahogy azt én tettem az enyémmel.

Szóval, miben voltam más? Nos, ötéves koromban került sor az első spirituális élményemre. Felébredtem az éjszaka közepén, kinéztem a hálószobám ablakán, és láttam, ahogy a legjobb barátom épp haldoklik. Ha azt kérdezed, mi volt olyan különös ebben, elárulom, hogy képtelenség volt, hogy a hálószobám ablakából ráláthassak a barátomék házára. Felráztam a szüleimet, mire ők azonnal a tettek mezejére léptek. Sajnos a mentősök eltévedtek, és mire kiértek, a barátom meghalt.

Hetekig be sem tettem a lábam a hálószobámba. Végül anyukám megfogta a kezem, és felterelt az emeletre. Leültünk az ágyamra, miközben elmagyarázta, hogy különleges képesség birtokában vagyok, amelytől nem kell félnem, és nem szabad benne kételkednem. Habár az első spirituális élményem nagyon megrázó volt, hálás vagyok, hogy rendkívül megértő édesanyám volt, aki átvezetett a zűrzavaron.

Egy másik dolog, ami egyedivé tesz, hogy mindkét szülőm oldaláról részben amerikai őslakos vagyok; két dédnagyanyám is cseroki volt. Hiszem, hogy származásunk hatással van ránk, és e hatás mindig jelen van, még ha nem is vagyunk mindig tudatában. A törzsi zene hangjai minduntalan erőteljes hatást gyakorolnak rám, még ha csak futólag is hallom meg őket, például egy reptéren tartózkodva.

Hatéves voltam, amikor egy másik fiúnak megírtam az első „Én szeretlek…, te szeretsz?” üzenetemet – hatásosan kitárulkozva mindjárt az első osztályban. Ráadásul az Egyesült Államoknak egy olyan részén nőttem fel, ahol ez az esemény kihatással volt az egész társasági életemre. A középiskola befejeztéig lényegében egyáltalán nem voltak barátaim, ezért visszahúzódtam a képzelet és a tudományos fantasztikum világába. Amikor pedig egyetemre mentem, a tanulmányaimat „véletlenül” egy számviteli diplomával fejeztem be.

Ha mindezt egymás mellé rakjuk, kapunk egy részben amerikai őslakos, meleg, kocka, mérlegképes könyvelő médiumot.

Tessék?! Tényleg egyetlen emberre vonatkoznak ezek a jellemzők?

Úgy tűnik.

Hogy tovább bonyolítsam életem történetét, a rendszeresen távol maradó apám, amikor felénk nézett, érzelmileg és olykor fizikailag is bántalmazott. Gondolhatod, hogy azt szerettem a legjobban, amikor távol volt.

Ám ahogy azt korábban említettem, azt a közeget, amelyben felnőttem, a világ legnagyszerűbb anyukája és egy csodálatos nővér jelentette. A tágabb értelemben vett családom sajnos elég messze lakott tőlünk, ezért a gyerekkorom nagyrészt csak az anyám és a nővérem, egy ijesztő legógyűjtemény, valamint néhány nagyon klassz kutya körében telt.

Volt még néhány egyedi spirituális képességem is, amelyekkel Isten és egy Joshua nevű csodálatos őrangyal áldott meg.

A KIGYÓGYULT MÉRLEGKÉPES KÖNYVELŐ

Miután túléltem a középiskolát, amilyen gyorsan csak lehetett, elhagytam kis szülővárosomat egy nagyon szép egyetemért. Hozzá kell tennem – mintegy bizonyítékként, hogy az Univerzumnak milyen ironikus humorérzéke van –, hogy az egyetemen sem sikerült jobban beilleszkednem, mint otthon.

Mint sok gólyának, számomra sem volt teljesen világos, mit is akarok kezdeni az életemmel. Zenére és táncra szakosodtam, átváltottam pszichológiára, majd átnyergeltem a számviteli szakra. Mire „ráébredtem”, hogy mi is történik velem, már annyira elmerültem a számviteli szakban, hogy csapdába estem. Végül egy „véletlenül” megszerzett könyvelői diplomával zártam a tanulmányaimat. Az ismerőseim megdöbbenve fogadták a hírt. (Hát még én!)

Szeretek magamra „kigyógyult mérlegképes könyvelőként” hivatkozni, de ez nagyrészt csak tréfa. (Nagyrészt.) Nem volt olyan rossz könyvelőnek lenni. Az, hogy boldog voltam-e vagy boldogtalan, kizárólag azon múlott, hogy épp kivel dolgoztam együtt. Ha kedveltem a partnereimet és a munkatársaimat, akkor jól éreztem magam. Ha nem, akkor nyomorúságosan.

Tagadhatatlan, hogy ez a munka valahogy nem „én” voltam. Abban az időben azonban fogalmam sem volt, milyen lehet az, ami valóban „én” lennék. Mindez a harmincas éveim elején kezdett megváltozni, amikor késztetést éreztem arra, hogy alaposabban feltárjam a spirituális adottságaimat. Az intézményes vallásokat illetően nem éreztem biztonságban magam, mégis rendkívüli módon vágytam arra, hogy valamilyen módon kifejezzem a spiritualitásomat. Számomra ez azt jelentette, hogy beleástam magam az angyalok birodalmába.

Visszatekintve, volt értelme az angyalok iránti természetes vonzódásomnak. Bár akkor még nem tudtam, hogy Joshua, az őrangyalom, ötéves korom óta rendszeresen „fel-felbukkan” az életemben. Most már tudom, hogy Josh volt az, aki felébresztett azon a szomorú napon, amikor a barátom elhagyta e földi világot. Joshua jelenléte különösen figyelemre méltó volt a tinédzserkorom végén és a húszas éveim elején, amikor még az identitásommal küzdöttem. Abban az életszakaszomban már tudtam, hogy léteznek angyalok, de hivatalosan még nem ismerkedtem meg Joshuával. Még nem sikerült a szívemben és az elmémben feldolgoznom, hogy léteznek olyan őrangyalok, amelyek konkrétan nekem lettek szentelve. Ám amikor betöltöttem a 20. életévemet, életemben először szerelembe estem. Ez a kilenc hónapos románc erőteljes hatást gyakorolt rám. Amikor vége szakadt, teljesen megsemmisültem; biztosra vettem, hogy hátralévő életemet magányosan fogom tölteni. Miközben épp kisírtam a szememet, hirtelen egy hangot hallottam, amelyet később Joshua hangjaként azonosítottam, amint azt mondja: „Nem maradsz egyedül”. A béke hulláma ereszkedett rám. Felálltam, és tudtam, hogy minden rendben lesz.

Miután vége lett az első „boldog állásomnak” könyvelőként, egy nyomorúságos munkahelyen kötöttem ki. Most már úgy hiszem, hogy ez volt a Mennyország első kísérlete arra, hogy felrázzon és megszabadítson attól a gondolattól, hogy örökre könyvelő leszek. A nyomorúságos állás egy másik boldog munkahelyre vezetett, de végül az is véget ért, és egy másik, még nyomorúságosabb munka felé terelt.

Ennek ellenére ez idő tájt tovább folytattam a spirituális tanulmányaimat. Elkezdtem megdolgoztatni a spirituális izomzatomat, hogy általa égi útmutatást kapjak felülről, és elkezdtem intuitív olvasásokat végezni a barátaimnak és a rokonaimnak. Felfedeztem, hogy rendkívül jó vagyok benne. Megismertem a tarot-t, és lenyűgözött. (Több mint 30 évvel ezelőtt kezdtem tanulmányozni a tarot-t, és mind a mai napig mélyítem az ismereteimet.) Arra is rájöttem, hogy nagy örömmel tölt el, hogy az olvasásaimmal valódi segítséget nyújthatok másoknak! Úgy éreztem magam, mint Harry Potter, amikor hirtelen rájött, hogy a varázslat létezik.

Aztán felfedeztem a Hay House kiadót, és rögtön beleszerettem a könyveikbe és a szerzőikbe. Részt vettem a tanítóik tanfolyamain, és menet közben észrevettem magamon, mennyire belelkesültem attól a gondolattól, hogy szeretnék közéjük tartozni.

Spirituális tanító és szerző akartam lenni…, de ehelyett mérlegképes könyvelő voltam.

Hékás, semmi gond! Ennek csupán egy egyszerű átmenetnek kellene lennie, nemde?

Tudod, mit? Tényleg az volt.

A spirituális utam ráébresztett arra, hogy minden, ami történik, valahova vezet bennünket. Ha követjük az égi útmutatást, akkor ez a „valahol” egy boldog hely lesz. Ha megengedjük, hogy félelem és aggodalom vezesse a lépteinket, akkor hirtelen ez a valahol már nem is lesz annyira jó hely.

Kezdtem megérteni, hogy a Mennyország azt akarja, hogy boldog legyek. Isten mindig is az öröm felé terelt, még ha akkoriban nem is éreztem így. Felfedeztem a bennem rejlő mágikus erőt és az Égiekkel való kapcsolatot. Beláttam, hogy rendelkezem a szükséges mágikus erővel ahhoz, hogy a kívánságaim valóra váljanak.

Csakúgy, mint te!

A MEGHÍVÓD

Az életed arra rendeltetett, hogy a kívánságaid és az álmaid valóra váljanak, és benned van az a varázslat, amellyel ezt el tudod érni.

Vagyis ez azt jelenti, hogy… te vagy a mindennapi mágia létrehozója, az álomszövő, a varázslatos Teremtő!

Egy mágikus utazásra invitállak. Megosztok veled mindent, amit a boldogság, az álommeló és az igaz szerelem teremtéséről tanultam. Megismertetlek a benned élő Teremtővel, és megmutatom, hogyan használd a mágikus erődet arra, hogy olyan életet élhess, amire mindig is vágytál.

A nevem Radleigh Valentine, és varázslattal teli életet élek. Szeretném, ha velem tartanál.

1. FEJEZET

A benned rejlő varázslat

Az élet varázslat. Komolyan, tényleg az! Mindent áthat, amit látsz és érzel, és ami fontos számodra. Ez a tény teljesen nyilvánvaló azok számára, akik varázslattal teli életet élnek. De ha számodra még nem világos, akkor sincs okod aggodalomra, mert megtaníthatlak „látni”! Az első lépés annak felismerése, hogy varázslatos teremtőenergia szunnyad benned, amelyet „varázslatos Teremtőnek” nevezek, aki olyan, mint egy varázsló – az, akiről sosem gondoltad, hogy te magad vagy!

Talán észrevetted, hogy nagybetűvel írtam a Teremtő szót. Nos, ez szándékos volt. Hiszen az Alkotó szót is nagybetűvel írjuk, mikor létezésünk Forrásaként utalunk rá – ami nem is annyira véletlenül, az angolban ugyanazzal a betűvel kezdődik, mint a Teremtő (és természetesen a mágia, a varázslat!) kifejezés.{1} Függetlenül attól, hogy inkább az Isten, az Égiek, a Forrás vagy az Univerzum kifejezést részesíted előnyben, mindezek a szavak alapvetően ugyanazt az elgondolást fejezik ki: mi mind kapcsolódunk egymáshoz. Mindnyájan Isten részei vagyunk, és mindnyájunkban létezik egy aprócska darab Istenből.

Ez a benned rejlő varázslat, az a részed, amely lehetővé teszi számodra, hogy egy igazán varázslattal teli életet élj, nem más, mint a benned lévő isteni rész. Más szóval, az Égiekkel való közvetlen kapcsolatod maga a varázslatos teremtőenergia! Ebben a fejezetben azt fogom elmagyarázni, miként férhetsz hozzá a benned rejlő varázslódhoz vagy Teremtődhöz, valamint hogy mostanáig mi blokkolhatta azt a képességedet, hogy sikeresen dolgozhass a benned rejlő mágikus erőddel.

MI A VARÁZSLAT?

Úgy döntöttem, hogy varázslattal teli életet fogok élni. De pontosan mit jelent varázslattal teli életet élni, és mire gondolok, amikor a varázslat kifejezést használom?

Amikor azt mondom, hogy „az élet varázslat”, vagy hogy mindnyájunkban áramlik a varázslat, ugyanarról az energiáról beszélek, amely mindnyájunkat összeköt. Az ezzel az energiával kapcsolatos tapasztalatom maga a tökéletes öröm! A végtelen lehetőségek egyike, és az arra való képesség, hogy olyan életet teremts, amelyet élni szeretnél.

Gyakran gondoljuk úgy, hogy a varázslat az a jelentős dolog, ami az életünkben csak úgy megtörténik. Időnként így is van! De mint egy aprócska hógolyó, amely egyre nagyobb sebességgel, egyre nagyobbra duzzadva gurul lefelé a lejtőn, az életünkben bekövetkező varázslat is legtöbbször aprócska dolgokkal veszi kezdetét, amelyek idővel az „álmaink valóra válásának” nagyobbacska darabjaivá alakulnak. A varázslat akkor bukkan fel, amikor hinni kezdünk benne.

Mindennek, amit bárki is tesz ezen a bolygón, komoly jelentősége van. A hangsúly nem feltétlenül azon van, amit teszel…, hanem inkább azon, hogy miként érzékeled azt, amit teszel.

Egyesek szerint az érzékelés maga a valóság. Ezt értem, és egyetértek azzal a gondolattal, hogy az, ahogyan a világot érzékeljük, számtalan módon meghatározza, hogy milyen világban vagyunk kénytelenek élni. Ám az észlelésünk a varázslatot is életre hívhatja. Előfordulhat például, hogy elbűvölőnek találod a véletlent, ugyanakkor nem tulajdonítasz neki túlzott jelentőséget. Meglehet, hogy egy idegen dicsérő szavai kedvesen csengenek számodra, ugyanakkor mégsem tulajdonítasz nekik jelentőséget, hiába vágytál rá annyira kétségbeesetten, hogy ezeket hallhasd. Lehet, hogy észlelsz néhány apró jelet a Mennyországból, például fehér tollakat, földön talált érméket vagy pillangókat – de még ha észre is veszed őket, azt gondolod: Na és?

Ehelyett arra buzdítalak, hogy tekints mindezekre az Univerzumtól érkező varázslatos közjátékokként. Nyomokként, amelyek arra utalnak, hogy jó úton haladsz. Arra vonatkozó utalásokként, hogy az igényeid ismertek és ki lesznek elégítve. Arról szóló üzenetekként, hogy szeretnek.

A varázslattal teli élet összefonódik a hittel, sőt elválaszthatatlan tőle. Az egész abból fakad, hogy elhiszed-e, hogy boldogságra rendeltettél, és hogy felismered-e, hogy képes vagy valóra váltani az álmaidat. A varázslattal teli élet eléréséhez bíznod kell abban, hogy olyan isteni úton jársz, amely arra szolgál, hogy egy csodálatos helyre vezessen.

Mindez azt is jelenti, hogy hinned kell a Teremtőben, aki benned rejtőzik, és csak arra vár, hogy varázsolni kezdj.

Ha a varázslattal teli életről van szó, semmit sem veszek magától értetődőnek. Mindennek, ami történik, jelentést tulajdonítok. Olykor ez a jelentés elkerüli a figyelmemet. Eddig a leghosszabb nyolc évig tartott, mire sikerült rábukkannom egy velem történt eset jelentésére. Mégis, egész idő alatt egy pillanatra sem kételkedtem abban, hogy az átélt eseménynek rendelkeznie kell valamiféle céllal. Amikor a jelentése végre felfedte magát előttem, rájöttem, hogy ez volt a legfontosabb dolog, ami valaha velem történt! Csábító lehet azt gondolni, hogy minél tovább vársz arra, hogy rátalálj valaminek a jelentésére, annál komolyabb jelentése lesz, ám a komoly jelentés akár egy pillanat alatt is feltárulhat.

Ha állandóan figyelemmel kíséred azt, amit az Égiek kínálnak neked, képtelenség, hogy elszalaszd az élet varázslatát. Ha hiszed, hogy az életedben minden (és valóban úgy értem, hogy minden) kizárólag azért történik, hogy közelebb vigyen Istenhez és az örömteli életedhez, akkor rád fog találni a boldogság!

Ugyanakkor nem minden rólad szól. Időnként lehetőséget kapsz arra is, hogy szerepet játszhass másvalaki varázslattal teli pillanatában. Előfordulhat például, hogy olyasmit látok vagy hallok, és olyasminek leszek a részese, aminek látszólag számomra nincs varázslattal teli jelentése, ugyanakkor lehet, hogy a jelenlétem abban a pillanatban varázslattal teli jelentéssel tölt meg valamit valaki más számára. Mivel nagyon ráhangolódtam az élet varázslatára, gyakran kapom azon magamat, hogy másoknak magyarázom az adott pillanatban történtek csodáját. Egyszerűen csak megtörtént? A megfelelő időben, a megfelelő helyen? Pusztán véletlen egybeesés?

Vagy maga a Mennyország vezetett éppen oda, hogy segítsek valaki másnak megtalálni a varázslatot?

Íme egy példa: Nem is olyan régen egy barátommal beszélgettem, miközben épp egy forgalmas utcán sétáltunk. Azon rágódott, vajon ott hagyja-e a munkáját, hogy megvalósíthassa az álmát és megnyithassa a saját pékségét. Miközben épp a felmondás előnyeit és hátrányait ecsetelte, hirtelen észrevettem az utca túloldalán egy óriásplakátot. Képtelen voltam uralkodni a kitörni készülő nevetésemen, és a hirdetés felé mutattam, amelyen ez állt: „Vágj bele!” A barátom háttal állt az óriásplakátnak, és kétségtelenül soha nem vette volna észre, ha nem mutatom meg neki. Varázslattal teli pillanat volt, aminek semmi köze nem volt hozzám. Csupán azért voltam ott, hogy felhívjam a figyelmét arra a varázslatos mennyei üzenetre.

Az ilyen pillanatok bizonyítják számomra, hogy a bennem lévő varázslatos Teremtőn keresztül az Égiek munkálkodnak azért, hogy segíthessek másoknak is valóra váltani az álmaikat. Hiszek a varázslatban, ezért az élet megajándékoz azzal az áldott lehetőséggel, hogy terjeszthessem.

ÓVAKODJ AZ EGÓDTÓL

Feltételezhetően a benned rejlő varázslathoz való hozzáférés legnagyobb akadálya nem más, mint maga az ego. Amikor az ego kifejezést használom, az elméd azon részére gondolok, amely ellened dolgozik. A tudatod (olykor a tudatalattid) azon oldala, amely azt mondja neked, hogy nem vagy elég jó. Hogy valamiért nem vagy méltó a boldogságra, a sikerre vagy a varázslattal teli életre.

Az egód arra késztet, hogy leszóld magad, valamint hogy kételkedj abban, hogy képes vagy megvalósítani mindazt, amit létre akarsz hozni a világban. Megpróbál meggyőzni arról, hogy el vagy választva Istentől, és el vagy vágva az Univerzum varázslatától, holott ez születési előjogod. Ez az a zsémbes hang, amelyet a fejedben hallasz, és amely azt mondja, hogy nem vagy elég szép, nem vagy elég sovány, nem vagy elég vicces, nem vagy elég okos…, egyszerűen nem vagy elég.

Nem tudom, te hogy vagy vele, de a magam részéről komolyan elgondolkodtam azon, hogy ügyvédet fogadok, és távoltartási végzést kérek az egóm ellen. Tudod…, valami ilyesmire gondolok: Az egóm nem szólhat hozzám. Legalább 15 méter távolságra kell lennie tőlem. Ha véletlenül ugyanazon a helyen bukkanna fel, ahol vagyok, akkor azonnal el kellene hagynia a helyiséget.

Hát nem lenne klassz? De sajnos az egód úgy van hozzávarrva a lépteidhez, mint Pán Péterhez az árnyéka. Bárhova is mész, megy veled.

A maga sajátos módján az ego segíteni próbál; nem akar gonoszkodni. Azt hiszi, hogy így óv meg a csalódástól, a szomorúságtól és az érzelmi vagy fizikai sérüléstől. Ám valójában ezzel csak távol tart attól a boldogságtól, amely abból fakad, hogy képes vagy hozzáférni az élet varázslatához. Mintha folyamatosan egy lapáttal a kezében rohangászna, és igyekezne betemetni a tudást a benned rejlő varázslatról.

Az egyik tényező, ami meghatározhatja, hogy az egódnak mekkora hatalma van feletted, nem más, mint a gyerekkorod. Ha a szüleid rettegő vagy szorongó emberek voltak, ugyanezt a negatív energiát programozhatták beléd is. Arra vágyva, hogy szeressenek és megvédjenek, egyszerűen csak megerősítették az egód szerencsétlen befolyását az életedre. Arra vágyva, hogy a siker felé tereljenek, gyakran talán épp azokra a tulajdonságaidra mutattak rá, amelyeket nem tartottak „elégségesnek”. Lehet, hogy a szívedre véve kritikus hangú szavaikat, hajlamossá váltál arra, hogy meghalld és elhidd az egód negatív gondolatait.

De nem szabad hinned neki! Amikor az egód azt mondja neked, hogy viselkedj felnőttként, hogy nem vagy elég jó, vagy hogy nem létezik a világban varázslat, tedd, amit én szoktam. Dugd be az ujjadat a füledbe, és kezdj el dúdolni: „Lálálálálálálálálálálá!”

Az ego ezt gyűlöli.

A HATÁRTALAN CSECSEMŐ

Ahhoz, hogy valóban felébreszd a varázslatod, és képessé tedd a benned rejlő varázslót arra, hogy létrehozza azokat a dolgokat, amik boldoggá tesznek, fel kell ismerned, hogy az erő benned lakozik. A legtöbb ember azonban nem áll kapcsolatban önmaga ezen részével. Hasonlóan a „belső gyermekhez”, amely lényednek arra a játékos és gondtalan oldalára utal, amely valószínűleg még rejtett a tudatod előtt, a belső Teremtőd az a részed, amely anélkül áll kapcsolatban az Univerzum varázslatával, hogy te ennek teljes mértékben tudatában lennél.

Megvan az oka annak, hogy a „belső gyermeket” a „varázslatos Teremtővel” hoztam összefüggésbe. Az a képességünk, hogy varázslatot teremtsünk az életünkben, akkor a legerősebb, ha olyan helyről fakad, ahol öröm, tiszta szándék és hit lakozik. Ezek a tulajdonságok természetesen vannak jelen a gyermekekben. Ártatlanul és bizalommal érkezünk erre a világra, teljes egészében arra számítva, hogy varázslatosan gondoskodnak a szükségleteinkről. Az Égiek gyermekeiként mi vagyunk a szeretet határtalan példái, vagyis „határtalan csecsemői”!

A belső Teremtőd feletti irányítás visszaszerzésének része, hogy érintkezésbe lépsz a benned élő határtalan csecsemővel. Megérdemled, hogy egész életed során örömteli és felemelő módon elégítsd ki minden igényedet!

Az ego megpróbálja elhitetni veled, hogy a világon mindenki különleges és varázslatos – kivéve téged. A benned rejlő varázslathoz való kapcsolódás kitörli elmédből ezt a hamis felfogást. A varázslatod teljesen egyedi, és ha megismered, emlékeztetni fog arra, hogy valóban különleges vagy. Lenyűgöző vagy. Nincs hozzád fogható, ennélfogva a világnak szüksége van rád, hogy amennyire csak lehetséges, tökéletesen hiteles legyél, függetlenül attól, hogy bárki más mit gondol.

Mert… csodálatos vagy.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen

{1} A szerző által használt kifejezések – „Manifester” [Teremtő], „Maker” [Mindenható], „magic” [mágia] – az angolban egyaránt „m” betűvel kezdődnek. – A fordító megjegyzése.